14-jarige beweer hy is kind wat 8 jaar gelede verdwyn hetDie polisie in Aurora, Illinois het destyds dié foto van die vermiste Timmothy Pitzen versprei (Foto: Aurora Police Department via AP) ŉ 14-jarige seun wat glo van twee ontvoerders in Cincinnati, Ohio in die VSA, kon ontsnap, het aan owerhede gesê hy is oorspronklik van Illinois, waar hy nagenoeg agt jaar gelede verdwyn het ná sy ma haar eie lewe geneem het. Die polisie het gesê die seun het homself as Timmothy Pitzen geïdentifiseer en hy het, ná hy van sy ontvoerders gevlug het, net “aanhou bly hardloop”. Hy het uiteindelik ‘n brug oorgesteek tot in Kentucky. Timmothy was ses jaar oud toe hy in 2011 verdwyn het ná sy ma haar eie lewe geneem in ŉ hotel in Rockford, Illinois. Die polisie glo Amy Fry-Pitzen (43) het haar seun die dag by die skool opgelaai en hom dieretuin toe gevat voor sy haar polse gesny het. Haar liggaam is op 15 Mei 2011 gevind. Sy het ŉ nota gelos om te sê “sy is oukei, maar hulle sal nooit haar seun vind nie”. Die FBI het gesê hulle ondersoek duur voort in ŉ poging om te bevestig dat die seun wel Timmothy is. Sy ouma, Alana Anderson, het gesê sy hou styf duimvas dat dit haar kleinseun is. “Daar was al so baie wenke en so baie mense wat beweer het hulle het hom gesien, dat mens nie meer paniekerig wil raak of te opgewonde wil raak voor enigiets bevestig is nie.” Sy voer aan haar dogter het probleme gehad met haar vierde huwelik en jare lank aan depressie gely.